‘Parlement in Pta sal op lange duur goedkoper wees’Argieffoto: Kopano Tlape, GCIS “Die setel van die wetgewer is ŉ besluit wat die parlement moet maak. Die uitvoerende magte sal egter voortgaan om steun en inligting aan die parlement te verskaf om hom te oortuig om die groot uitgawes rakende die handhawing van twee hoofstede te heroorweeg,” het Zuma tydens sy vraag-en-antwoord-sessie in die Nasionale Raad van Provinsies gesê. Volgens Zuma is ŉ interministeriële taakspan op die been gebring om ondersoek in te stel na die koste-implikasies asook logistieke en administratiewe gevolge vir die verskuiwing van die parlement. “Die voorlopige bevindings kom tot dieselfde gevolgtrekkings as vorige studies in 1995, 1997 en 2011 wat bevind het dat dit op die lange duur aansienlik goedkoper sal wees om die parlement van Kaapstad na Pretoria te skuif.” Zuma het gesê van die negatiewe gevolge is die moontlike verlies aan inkomste vir die stad Kaapstad en moontlike werkverliese. Zuma het toegegee dat dit duur sal wees om ŉ nuwe parlementsgebou op te rig, maar dat die regering op die lange duur miljoene rande sal spaar aan vervoer- en behuisingskoste. “Die koste met twee hoofstede is astronomies aangesien elke uitvoerende lid twee huise en twee motors moet hê. Dit is ook tydrowend aangesien uitvoerende lede heen en weer moet reis.”